የድርጅቱ የህጻናት ማቆያ ከወር በኋላ ወደሥራ ይገባል
አዲስ አበባ፡- የኢትዮጵያ ፕሬስ ድርጅት የህጻናት ማቆያ ለመክፈት ሲያደርግ የቆየውን ዝግጅት በማጠናቀቁ ከአንድ ወር በኋላ ወደ ሥራ እንደሚያስገባ አስታወቀ። የድርጅቱ ምክትል ዋና ሥራ አስኪያጅ አቶ ወንድም ተክሉ በተለይ ለአዲስ ዘመን እንደተናገሩት፤ ሴት ሠራተኞችን የማገዙ ተግባር የተቋሙን አሰራር በብዙ መልኩ ማሳደግ ያስችላል።በተቋሙ ለሴቶች ተብለው በርካታ ሥራዎች ተከናወነዋል። ለአብነት የኢኮኖሚ አቅማቸው ዝቅተኛ የሆኑ ሴቶች በግቢው ውስጥ ትኩስ ነገሮችን እንዲያቀርቡ፤ የተጠራቀሙ ጋዜጦችን ሸጠው እንዲጠቀሙ የማድረግ ሥራ ተሰርቷል።የትምህርት እድል እንዲያገኙም ጥረት እየተደረገ ነው። የሌሎች ተቋማትን ተሞክሮ በማየት የህጻናት ማቆያውን እውን ለማድረግ የሚያስፈልገው ዝግጅት መጠናቀቁን ጠቅሰው፣ በአንድ ወር ጊዜ ውስጥ የሠራተኛ ቅጥሩን አከናውኖ ወደ ሥራ እንዲገባ ይደረጋል ብለዋል። ተቋሙ ከአንድ ወር በኋላ የሚከፈተው የህጻናት ማቆያ ለእናቶች እፎይታን ይሰጣል፤ በሥራ ላይም ጥራት ያመጣል ብለዋል።እንደ ምክትል ዋና ሥራ አስኪያጁ ማብራሪያ፤የጋዜጣን ሥራ እናቶች ተረጋግተው ማከናወን ካልቻሉ ብዙ ችግሮች ሊፈጠሩ ይችላሉ፤ሠራተኞቹም የጤና ችግር ውስጥ ሊወድቁ ይችላሉ። ይህን ሁሉ ታሳቢ በማድረግ የህጻናት ማቆያው እንዲቋቋም ተደርጓል። ተቋሙ ለህጻናት ማቆያው ብዙ ገንዘብ ያወጣ ሲሆን፣ፍራሾች በስፖንሰር ተገኝተዋል።ህጻናቱ በተሻለ ሁኔታ ውስጥ እንዲቆዩ ለማድረግ የሚያስችሉ ሌሎች ነገሮችን ለማሟላት ስፖንሰር እየተፈለገ ይገኛል። የድርጅቱ ዲዛይነርና ሥርዓተ ጾታ ማህበራዊ ጉዳዮች ተወካይ ወይዘሮ ብርሃኔ ደመቀ እንዳሉት፤ ህጻናት ማቆያውን እውን ለማድረግ ብዙ ድካም ቢጠይቅም፣ተሳክቶ ዝግጁ መሆኑ ከምንም በላይ ያስደስታል።የሥራ ቅጥሩ በሳምንታት ውስጥ እንዲያልቅ ቢደረግ እናቶችንና ሥራውን ከብዙ ችግሮች መታደግ ይቻላል። ‹‹ለህጻናት ማቆያው ተቋሙ ብቻ ከ90 ሺህ ብር በላይ ወጪ አድርጓል። በስፖንሰርም የተገኙ በርካታ እቃዎች አሉ›› የሚሉት ወይዘሮ ብርሃኔ፤ እስከ አሁን በተደረገ ምዝገባ ከ25 በላይ ህጻናት ወደ ማቆያው እንደሚገቡ ይጠበቃል። የማቆያውን እውን መሆን በጉጉት ከሚጠብቁት የድርጅቱ ሠራተኞች መካከል ወይዘሮ ሀይማኖት አየነው ከቡራዩ ተመላልሳ እንደምትሰራ ገልጻ፣ የሰባት ወርና ሁለት ዓመት ያልሞላቸው ህጻናት ልጆቿን ለሠራተኛ ትታ ወደ ሥራ ስትመጣ እንደምትሳቀቅ ተናገራለች።የህጻናት ማቆያው እንደሚከፈት ገና ነፍሰ ጡር እያለች መስማቷን አስታውሳ፣ወደ ሥራ ሳይገባ ልጇ ሰባት ወር እንደሞላው ገልጻለች። መቆያው በፍጥነት ወደ ሥራ ሊገባ እንደሚገባ ገልጻ ይሄ ዕቅድ እውን እንዲሆን ደፋቀና ያሉ ግለሰቦች ምስጋና ይገባቸዋል ብላለች። እንደ ወይዘሮ ሀይማኖት ገለጻ፤ ሥራ ለመግባት ሌሊት 10 ሰዓት ትነሳለች፤ለልጆቿ የሚሆን ነገር ታዘጋጃለች። ማለዳ ለ12 ሩብ ጉዳይ ሰርቪስ ለመያዝ ከቤት ትወጣለች። መመለሻዋ ደግሞ ምሽት 2 ሰዓት ከ30 ነው።ልጆቿን ለሠራተኛ ትታ መዋሏ በሥራዋ ላይ ጫና እያሳደረባት መሆኑን ጠቅሳ፣በዚያ ላይ እርሷ የማይከፈላትን ደመወዝ ለሠራተኛ በመክፈል የኢኮኖሚ ጫና ውስጥ መግባቷን ገልጻለች።አዲስ ዘመን የካቲት 29/2012ጽጌረዳ ጫንያለው